पाएं अपने शहर की ताज़ा ख़बरें और फ्री ई-पेपरडाउनलोड करें
छत्तीसगढ़ के बालोद जिले में चिटौद गांव के रहने वाले जितेंद्र साहू ने छत्तीसगढ़ी गीत को आल्हा के भाव से गाया है। उनकी बेटी आकांक्षा साहू ने माइक पर साथ दिया है। यह गीत लोगों को कोरोना की वैक्सीनेशन लगाने की जागरुकता को लेकर है, जो खूब सराहा जा रहा है।
आस-पास के गांव में इस गीत की धूम
बालोद जिले के चिटौद गांव के जितेंद्र साहू के गीत को लेकर खूब चर्चा हो रही है। जहां एक ओर कोरोना संक्रमण की तोड़ वैज्ञानिकों ने तो निकाल ली है। लेकिन आज भी लोग जागरूकता के अभाव में कोरोना संक्रमण को बढ़ावा दे रहे हैं। जहां एक ओर शासन-प्रशासन कोरोना वैक्सीन लगाने कई प्रकार के जागरूकता अभियान चला रही है, तो वहीं दूसरी तरफ लोक कलाकार व लोक मंच सोनहा के संचालक जितेंद्र साहू व उनकी बेटी आकांक्षा साहू ने आल्हा भाव में कोरोना वैक्सीन को लेकर जागरूकता गीत तैयार किया है।
जितेंद्र साहू ने बताया कि उनकी पत्नी गांव में मितानिन का काम करती है। वो गांव में वैक्सीन लगाने के लिए लोगों को बताती है। लेकिन अभी कई तरह की अफवाहें गांवों में वैक्सीनेशन को लेकर फैली हुई है, जिसे दूर करना जरूरी है। मैंने सोचा कि क्यों न वैक्सीनेशन की जागरूकता को लेकर एक गीत लिखा जाए और गाया जाए। इस विचार को हमने छत्तीसगढ़ी भाषा में गीत लिखकर आल्हा की लोक धुन पर गाया है। इसमें मेरी बेटी आकांक्षा साहू ने पहली बार माइक पर मेरा साथ दिया है।
गीत के बोल इस प्रकार से हैं।
जिनगी हे अनमोल संगी नोहे लबारी संही कहत हंव बात मोर पतियावाव भड़कऊनी मे तुम झन आवव कोरोना के टीका लगावव जिनगी हे अनमोल संगी।
गांव में संगीत की शिक्षा
चिटौद गांव के रहने वाले जितेंद्र साहू संगीत की शिक्षा छात्रों को निशुल्क दे रहे हैं। उन्होंने बताया कि उनके वहां से संगीत की शिक्षा पाकर आगे कई छात्रों ने अपना नाम रोशन किया है। संगीत की कक्षा में तबला, हारमोनियम, ऑर्गन, बांसुरी वादन के लिए स्वयं व अपने कला परिवार के सिद्धहस्त प्रतिभाओं को अपने गांव के बच्चों के साथ जोड़कर, अनुभव बांटते हैं।
क्या है आल्हा गायन
आल्हा वीर रस की गाथा है। 12वीं सदी में चंदेल राजा परमार के दरबारी कवि जगनिक ने इस लोक-काव्य की रचना की थी। उन्होंने परमार के सामंत व अतुल पराक्रमी आल्हा-ऊदल को नायक मानकर इस खंड काव्य की रचना की। इसमें दोनों भाइयों की वीरता और इनके द्वारा लड़ी गई, 52 लड़ाईयों का रोमांचक वर्णन किया गया है। बताया जाता है कि यूरोपीय महायुद्ध के दौरान सैनिकों का उत्साह व जोश बढ़ाने के लिए ब्रिटिश गवर्नमेंट को भी आल्हा का सहारा लेना पड़ा था।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva bho_Deva bho_Deva hin_Deva hin_Deva hin_Deva zho_Hant eng_Latn